钦定古今图书集成/明伦汇编/氏族典/第175卷 > 钱逊
## 钦定古今图书集成/明伦汇编/氏族典/第175卷 > 钱逊

按《万姓统谱》：逊，字谦伯，性至孝。母病，侍汤药久不怠。
及卒，庐墓终丧。洪武中，膺荐，授宁夏水利提举，修河
防，实边饷。既还征卤，大将军都督何福奏“逊参侍元
戎，赞理有大功，为一方保障。”会陕西按察副使宋理
上言，“逊功不可忘，当序进以旌其贤。”遂拜孟津知县，
益尽心民事，坐累谪戍交南。复以荐，对策称旨，授文
昌主簿。逊状貌魁梧，言行详定，夷险一节，虽历变，卒
能以功名终。素工诗，有《逊斋集》二十卷。